PCA มั่นใจรายได้ปีนี้โตตามเป้า 15% เล็งรับรู้รายได้จากงานในมือเพียบ!
PCA มั่นใจรายได้ปีนี้โตตามเป้า 15% เน้นการเติบโตด้านเทคโนโลยีวางระบบ งานผลิตรถถ่ายทอดสดผ่านดาวเทียม จ่อรับรู้รายได้จากมูลค่างานในมือ 500-600 ล้านบาท ที่คาดว่าจะรับรู้ในไตรมาส 3 และ 4 ปีนี้
30 พ.ค. 2559

นายประพัฒน์ รัฐเลิศกานต์ กรรมการผู้อำนวยการและหัวหน้าเจ้าหน้าที่บริหาร  บริษัท แพลนเน็ต คอมมิวนิเคชั่น เอเชีย จำกัด (มหาชน)หรือ PCA เปิดเผยว่า บริษัทมั่นใจว่ารายได้ทั้งปีนี้จะเติบโต 15% ตามเป้าและกำไรสูงกว่าปีก่อน แม้วาในช่วงไตรมาส 1/59 มีรายได้จากการขายและบริการลดลง 43% จากงวดปีก่อน มาที่ 110.5 ล้านบาท และมีขาดทุนสุทธิ 22.3 ล้านบาทก็ตาม
เนื่องจากในปีนี้บริษัทจะเน้นการเติบโตด้านเทคโนโลยีวางระบบ งานผลิตรถถ่ายทอดสดผ่านดาวเทียม ซึ่งอยู่ระหว่างการรอรับรู้รายได้จากมูลค่างานคงค้างในมือ (backlog) ประมาณ 500-600 ล้านบาท ที่คาดว่าจะรับรู้ภายในไตรมาส 3 และ 4 ปีนี้
นอกจากธุรกิจเดิมที่ขายสินค้าและบริการ ยังได้เพิ่มธุรกิจใหม่คือ PlanetFiber บริการอินเทอร์เน็ตความเร็วแสง Fiber To The Room (FTTR) ความเร็ว 1Gbps ผ่านสายไฟเบอร์ตั้งแต่ต้นทางจนถึงห้องลูกค้าสำหรับอาคารสูง  ปัจจุบันมีดำเนินการติดตั้งไปแล้ว 28 โครงการคอนโดมิเนียม รวม 17,688 ห้อง มีจำนวนลูกค้าปัจจุบันที่ใช้บริการอยู่แล้วประมาณ 1,000 ราย และยังคงทยอยสมัครใช้บริการอย่างต่อเนื่อง
โดยเป้าหมายในปี 59 มีผู้ใช้บริการ 3,000-5,000 ราย และภายในปี 60 มีเป้าหมายจำนวนโครงการคอนโดมิเนียมที่จะติดตั้งรวม 100 โครงการคอนโดมิเนียม รวม 50,000-100,000 ห้อง คาดว่าจะมีผู้ใช้บริการประมาณ 30-50% ของจำนวนห้องทั้งหมด
 